KOMISIJOS SPRENDIMAS
2007 m. balandžio 30 d.
leidžiantis laikinąją prekybą tam tikromis sėklinėmis bulvėmis, neatitinkančiomis Tarybos direktyvos 2002/56/EB reikalavimų
(pranešta dokumentu Nr. C(2007) 1852)
(Tekstas svarbus EEE)
(2007/328/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. birželio 13 d. Tarybos direktyvą 2002/56/EB dėl prekybos sėklinėmis bulvėmis (1), ypač į jos 22 straipsnio 1 dalį,
kadangi:
(1)
Švedijoje neužtenka sėklinių bulvių, priklausančių „sertifikuotų sėklinių bulvių“ kategorijai, kurios tiktų nacionalinėms aplinkos sąlygoms ir atitiktų Direktyvos 2002/56/EB reikalavimus dėl tiesioginio progeno augalų, pasižyminčių stiprios virusinės infekcijos simptomais, skaičiaus, todėl tos valstybės narės poreikiai negali būti patenkinti.
(2)
Kitos valstybės narės ar trečiosios šalys negali pateikti pakankamo visus Direktyva 2002/56/EB nustatytus reikalavimus atitinkančios sėklinių bulvių kiekio.
(3)
Dėl šios priežasties iki 2007 m. birželio 30 d. Švedijai turėtų būti suteiktas leidimas prekiauti sėklinėmis bulvėmis laikantis ne tokių griežtų reikalavimų.
(4)
Be to, kitoms valstybėms narėms, neatsižvelgiant į tai, ar sėklinės bulvės buvo išaugintos valstybėje narėje ar trečiojoje šalyje, galinčioms tiekti Švedijai sėklines bulves, turėtų būti leidžiama prekiauti tokiomis sėklinėmis bulvėmis.
(5)
Siekiant užtikrinti, kad šiuo sprendimu leidžiamas bendras sėklinių bulvių kiekis neviršytų didžiausio šiame sprendime numatyto kiekio, Švedija turėtų būti koordinatorė.
(6)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Iki 2007 m. birželio 30 d. Bendrijoje leidžiama prekiauti sėklinėmis bulvėmis, priklausančiomis „sertifikuotų sėklinių bulvių“ kategorijai, kurios neatitinka Direktyvoje 2002/56/EB nustatytų reikalavimų dėl tiesioginio progeno augalų, pasižyminčių stiprios virusinės infekcijos simptomais, skaičiaus, vadovaujantis šio sprendimo priede nustatytais reikalavimais ir tokiomis sąlygomis:
a)
tiesioginio sėklinių bulvių, priklausančių „sertifikuotų sėklinių bulvių“ kategorijai, progeno augalų, pasižyminčių stiprios virusinės infekcijos simptomais, skaičius neviršija priede nurodyto procentinio skaičiaus;
b)
oficialioje etiketėje nurodytas tiesioginio sėklinių bulvių, priklausančių „sertifikuotų sėklinių bulvių“ kategorijai, progeno augalų, pasižyminčių stiprios virusinės infekcijos simptomais, procentinis skaičius, patvirtintas atlikus oficialų tyrimą pagal Direktyvos 2002/56/EB 2 straipsnio c punkto iv įtrauką;
c)
sėklinės bulvės buvo pateiktos į rinką, kaip reikalaujama šio sprendimo 2 straipsnyje.
2 straipsnis
Visi tiekėjai, norintys prekiauti 1 straipsnyje minimomis sėklinėmis bulvėmis, prašo valstybės narės, kurioje jie yra įsisteigę ar į kurią jie importuoja, leidimo.
Ta valstybė narė leidžia tiekėjui pateikti sėklines bulves į rinką, nebent jei:
a)
yra pakankamai įrodymų, leidžiančių abejoti, ar tiekėjas gali pateikti į rinką tokį kiekį sėklinių bulvių, kokiam pateikti jis prašė leidimo, arba
b)
bendras kiekis, kurį leidžiama parduoti pagal atitinkamą nukrypti leidžiančią nuostatą, viršytų šio sprendimo priede nustatytą didžiausią kiekį.
3 straipsnis
Valstybės narės suteikia viena kitai administracinę pagalbą taikant šį sprendimą.
Švedija yra koordinuojančioji valstybė narė ir užtikrina, kad bendras leistinas kiekis neviršytų priede nurodyto didžiausio kiekio.
Kiekviena 2 straipsnyje nurodytą prašymą gavusi valstybė narė nedelsdama praneša koordinuojančiai valstybei narei apie paraiškoje nurodytą kiekį. Koordinuojanti valstybė narė tuoj pat informuoja pranešančiąją valstybę narę apie tai, ar suteikus leidimą nebus viršytas didžiausias kiekis.
4 straipsnis
Valstybės narės nedelsdamos praneša Komisijai ir kitoms valstybėms narėms apie kiekius, kuriais jos leidžia prekiauti pagal šį sprendimą.
5 straipsnis
Šis sprendimas yra skirtas valstybėms narėms.
Priimta Briuselyje, 2007 m. balandžio 30 d.